Hang Tuah Jaya

Sejarah Hang Tuah Jaya

Pada awalnya, Hang Tuah Jaya tidak ditubuhkan sejak zaman dahulu. Kawasan ini hanya dikenali sebagai Bandaraya Melaka bagi warga luar Melaka, dan bagi penduduk Melaka mengenali kawasan ini dengan nama-nama pekan dan bandar di sini. Pentadbiran negeri Melaka juga terletak di Bandaraya Melaka dan terletak di bawah pentadbiran Majlis Bandaraya Melaka Bersejarah.
Perbincangan oleh bekas Ketua Menteri Melaka, Datuk Seri Mohd Ali bin Mohd Rustam bermula pada tahun 2005. Enakmen Hang Jaya Tuah 2005 telah ditubuhkan pada 1hb Jun 2005 dan dilancarkan secara rasmi oleh mantan Perdana Menteri Malaysia, Tun Abdullah bin Ahmad Badawi pada 25hb Jun 2006.
Tiga daerah terlibat dalam pembentukan Hang Tuah Jaya, daerah Melaka Tengah berkeluasan 22601.03 ekar, Alor Gajah pula 12396.41 ekar dan Jasin 28532.01 ekar. 9 buah mukim terlibat, 6 mukim di Melaka Tengah, 2 mukim di Jasin dan 1 mukim di Alor Gajah. Kewujudan kawasan Hang Tuah Jaya ini penting untuk merangsang pembangunan fizikal Negeri Melaka bagi mewujudkan suasana dan persekitaran yang lebih sesuai untuk aktiviti pembangunan yang lengkap dan terancang.
Berkuatkuasa 1 Januari 2010, secara rasminya Hang Tuah Jaya diisytiharkan oleh Ketua Menteri Melaka ketika itu. Seluruh kawasan Hang Tuah Jaya diasingkan dari Majlis Bandaraya Melaka Bersejarah dan dialih kepada Majlis Perbandaran Hang Tuah Jaya, yang mana merupakan PBT ke-4 di negeri Melaka. Pentadbiran negeri Melaka juga dialihkan di sini.
Sejak kewujudan Hang Tuah Jaya, kerajaan negeri berusaha menjadikan kawasan ini sebagai sebuah bandar teknologi hijau di Malaysia, bagi merealisasikan slogan "Melaka Negeri Bandar Tekonologi Hijau". Bukan itu sahaja, Hang Tuah Jaya juga merupakan sebuah bandar terancang di negeri Melaka.

Pentadbiran

Ketika dahulu, kebanyakan kawasan ini ditadbir oleh Majlis Bandaraya Melaka Bersejarah, kecuali Durian Tunggal (oleh Majlis Perbandaran Alor Gajah) dan Bemban (Majlis Perbandaran Jasin). Namun, bermula 1 Januari 2010, secara rasminya seluruh kawasan Hang Tuah Jaya ditadbir oleh Majlis Perbandaran Hang Tuah Jaya.
Kebanyakan pejabat kerajaan negeri juga terdapat di sini. Seri Negeri terletak di Ayer Keroh, manakala pejabat Majlis Perbandaran Hang Tuah Jaya terletak di Melaka Mall. Majlis Bandaraya Melaka Bersejarah juga terletak di Graha Makmur, yang juga sebahagian dari kawasan Hang Tuah Jaya.

Perbadanan Hang Tuah Jaya

Perbadanan Hang Tuah Jaya (PHTJ) telah ditubuhkan bermula pada 1 Jun 2005 melalui kuatkuasa Enakmen PHTJ yang telah diputuskan dalam Majlis Mesyuarat Kerajaan Negeri Melaka pada 11 Mei 2005. Pengerusi Perbadanan Hang Tuah Jaya ialah Ketua Menteri Melaka, Datuk Seri Hj. Mohd Ali bin Mohd Rustam manakala Timbalan Pengerusinya ialah Datuk Wira Ismail Saleh yang merupakan Setiausaha Kerajaan Negeri Melaka.

Majlis Pembandaran Hang Tuah Jaya

Majlis Pembandaran Hang Tuah Jaya telah ditubuhkan pada 1 Januari 2010 . Tujuan penubuhan MPHTJ adalah untuk membangunkan seluruh kawasan Hang Tuah Jaya sebagai pusat ICT dan Multimedia secara bersepadu sebagai pengerak kehidupan, juga untuk merancang dan membangunkan zon kediaman yang selesa dan lengkap dengan Infrastruktur sosial dan memenuhi segala prinsip pembangunan Bandar Mampan.

Latar Belakang MPHTJ

Majlis Perbandaran Hang Tuah Jaya (MPHTJ) ditubuhkan di bawah Seksyen 3 Akta Kerajaan Tempatan 1976, (Akta 171) sebagai sebuah Pihak Berkuasa Tempatan bagi kawasan Hang Tuah Jaya. Majlis Perbandaran Hang Tuah Jaya mula beroperasi pada 1 Januari 2010. Kawasan Pentadbiran Majlis Perbadanan Hang Tuah Jaya (MPHTJ) pada asalnya merupakan kawasan pentadbiran Perbadanan Hang Tuah Jaya (PHTJ) yang telah diwartakan didalam Warta Kerajaan No. 44 bil.PUN(M)353/46/77 bertarikh 19 Januari 2006. Berdasarkan peruntukan Seksyen 4 Akta Kerajaan Tempatan 1976(Akta 171), Kawasan Hang Tuah Jaya akan diwartakan semula sebagai kawasan pentadbiran Majlis Perbandaran Hang Tuah Jaya (MPHTJ) bagi menggantikan warta asal sebagai kawasan Perbadanan. Berkeluasan 35,733.04 ekar, Hang Tuah Jaya terletak di tengah-tengah Negeri Melaka meliputi kawasan Pusat Pentadbiran Kerajaan Negeri dan merangkumi 3 Daerah iaitu sebahagian Daerah Melaka Tengah, Alor Gajah dan Jasin.Pintu Masuk MPHTJ ialah melalui Plaza Tol Ayer Keroh yang terletak dalam kawasan Alor Gajah yang merupakan antara plaza tol terkenal di negara ini. Sebaik sahaja pelancong memasuki plaza tol itu, mereka disajikan dengan kawasan pelancongan yang menarik disekitar Pusat Dagangan Antarabangsa Melaka (MITC.)
Majlis Perbandaran Hang Tuah Jaya ini berperanan penting kerana Pusat Pentadbiran Kerajaan Negeri Melaka terletak di dalam kawasan pentadbirannya. Adalah menjadi aspirasi Kerajaan Negeri Melaka untuk menjadikan kawasan Perbandaran Hang Tuah Jaya ini sebagai kawasan kosmopolitan yang mampu menjana pembangunan pelbagai aspek meliputi Ekonomi, Sosial, Infrastruktur dan Rekreasi menerusi penerapan konsep K-Ekonomi, I-Village, K-Komuniti dan Bandar Siber. Majlis Perbandaran Hang Tuah Jaya akan berusaha gigih mengurus tadbir dan memastikan Hang Tuah Jaya membangun menjadi sebuah Bandaraya Pintar dari aspek pentadbiran, perkhidmatan dan perekonomian yang ideal untuk belajar, bekerja, mendiami dan berekreasi seiring gagasan 1 Malaysia. Perancangan yang teliti dan bersistematik akan menjadikan kawasan Perbandaran ini kawasan persekitaran yang selamat, kondusif dan dapat mempertingkatkan kualiti kehidupan penduduknya.

Visi

Menjadikan Hang Tuah Jaya Bandaraya Pintar bertaraf dunia berkonsepkan Teknologi Hijau

Misi

Majlis Perbandaran Hang Tuah Jaya peneraju perkhidmatan dan pembangunan bertaraf dunia

Tempat Menarik

Di Hang Tuah Jaya juga mempunyai beberapa tempat menarik yang harus dikunjungi, selain Bandaraya Melaka.

Tempat Membeli-Belah

Terdapat beberapa tempat untuk membeli belah di Hang Tuah Jaya.

Tempat Penginapan

Selain Bandaraya Melaka, Hang Tuah Jaya juga menyediakan kemudahan tempat penginapan bagi pelancong dari dalam dan luar negara. Hotel, resort dan homestay bayak dibina di sini.